Samningum við Norðurál frestað vegna kæru VM Samningaviðræðum um kjaramál milli fulltrúa Norðuráls og stéttarfélaganna hefur verið frestað vegna málshöfðunar Félags vélstjóra og málmtæknimanna á hendur Norðuráli . Í kærunni felst að viðurkennt verði að VM fari með samningsaðild fyrir hönd tiltekinna starfsmanna Norðuráls við gerð kjarasamnings . Aðalmeðferð málsins verður hjá Félagsdómi 11. janúar næstkomandi . Norðurál og stjórnir stéttarfélaganna , Verkalýðsfélags Akraness , Stéttarfélags Vesturlands , VR og Rafiðnaðarsambandsins , sendu frá sér sameiginlega yfirlýsingu vegna málsins í dag . Þar segir að ljóst sé að ef krafa VM nái fram að ganga , verði hróflað við grunnforsendum gildandi kjarasamnings , svo sem varðandi forgangsrétt til vinnu þeirra félagsmanna stéttarfélaganna sem aðild eiga að samningnum . „ Eru aðilar sammála um að fresta kjaraviðræðum þar til dómur er fallinn í málinu . Það skal skýrt tekið fram að frestun viðræðna stafar eingöngu af þessum ástæðum og að ágætur gangur hefur verið í viðræðum fram til þessa , “ segir einnig í yfirlýsingunni . Vilhjálmur Birgisson formaður VLFA gagnrýnir þessi vinnubrögð forystu VM harðlega á heimasíðu félagsins . „ Þarna er verið að rjúfa þá sátt sem ríkt hefur innan verkalýðshreyfingarinnar um félagssvæðin og aðild stéttarfélaga að kjarasamningum . Einnig er þetta að skapa starfsmönnum umtalsverð vandræði í ljósi þess að samningsgerðin mun dragast um einn til tvo mánuði í það minnsta . “